b'\n_START_ARTICLE_\nTui Hirv\n_START_PARAGRAPH_\nTui Hirv (s\xc3\xbcndinud 5. mail 1984) on eesti laulja, muusikakriitik ja kirjanik.\n_START_SECTION_\nElulugu\n_START_PARAGRAPH_\nTa \xc3\xb5ppis aastatel 1991\xe2\x80\x931999 Tallinna Inglise Kolled\xc5\xbeis ja keskkoolis aastatel 1999\xe2\x80\x932002 Tallinna Prantsuse L\xc3\xbctseumis. N\xc3\xb5mme Muusikakooli l\xc3\xb5petas ta klaveri erialal 1999. aastal._NEWLINE_Ta \xc3\xb5ppis Eesti Muusika- ja Teatriakadeemias laulmist ja muusikateadust ja omandas Eesti Muusika- ja Teatriakadeemias bakalaureusekraadi laulu erialal Matti Pelo klassis (2007) ja magistrikraadi muusikateaduse erialal Urve Lippuse juhendamisel (2009). Magistrit\xc3\xb6\xc3\xb6 teema oli "Vokaalkammermuusika kontserdid Tallinnas aastatel 1987-2007 ja nende reputatsioon". Ta on end t\xc3\xa4iendanud Karlsruhes Leili Tammeli ja Reykjav\xc3\xadkis Marta Hrafnsd\xc3\xb3ttiri juures. _NEWLINE_Hirve tegevus professionaalse muusikuna algas t\xc3\xbctarlastekoori Ellerhein koosseisus (1996\xe2\x80\x932002), mil koos ERSO ja RAM-iga esitati ja salvestati vokaal-s\xc3\xbcmfoonilisi suurvorme T\xc3\xb5nu Kaljuste, Andres Mustoneni, Paavo J\xc3\xa4rvi, Anu Tali ja teiste juhatusel. Hooajal 2008/2009 laulis Tui Hirv Eesti Filharmoonia Kammerkooris (peadirigent oli Daniel Reuss, k\xc3\xbclalisdirigendid Mark Minkowski, Frieder Bernius, Stephen Layton jt) ning tegi kaasa kontserdireisid USA-sse ja Kanadasse, Horvaatiasse, Suurbritanniasse, Hongkongi, L\xc3\xb5una-Koreasse, Austriasse ja Saksamaale, esitades ka sooloosi._NEWLINE_Vabakutselise lauljana on Hirv koost\xc3\xb6\xc3\xb6d teinud Eesti ansamblitega Vox Clamantis, Resonabilis, Hortus Musicus, Heinavanker, Studio Vocale, PaukenfEst, Prezioso ning Islandi ansamblitega duo Harpverk ja Kammersveit Reykjav\xc3\xadkur. Nimetatud ansamblite koosseisus ja k\xc3\xbclalisena on Tui Hirv osalenud Arvo P\xc3\xa4rdi, Helena Tulve, Galina Grigorjeva, M\xc3\xa4rt-Matis Lille, Liis Viira, Age Veeroosi ja P\xc3\xa1ll Ragnar P\xc3\xa1lssoni teoste esiettekannetel.\n_START_SECTION_\nKirjanduslik tegevus\n_START_PARAGRAPH_\nTui Hirve deb\xc3\xbc\xc3\xbctromaan "T\xc3\xa4he t\xc3\xa4nav" r\xc3\xa4\xc3\xa4gib \xc3\xbchest ellu ja klassikalise muusika maailma astuvast neiust. Emotsioone laeb kummaline suhe kunagise lapsep\xc3\xb5lvearmastusega, lubatu-lubamatu piiril balansseerimine oma vanemate meeskolleegide ning \xc3\xb5petajatega\xe2\x80\xa6 Ja loomulikult muusika ise._NEWLINE_Tui Hirv on tegev ka muusikakriitikuna (arvustused ajakirjas Muusika ning Eesti P\xc3\xa4evalehes).\n_START_SECTION_\nIsiklikku\n_START_PARAGRAPH_\nTui Hirv on luuletaja Indrek Hirve t\xc3\xbctar._NEWLINE_2013. aasta suvel kolis ta koos poja Eirikuga Islandile Reykjaviki. Tui Hirve elukaaslane on Islandi helilooja P\xc3\xa1ll Ragnar P\xc3\xa1lsson, kellega tutvuti viimase \xc3\xb5pingute ajal Tallinnas.'